  Виталий Пронин  Дуннеысь гужем Универсиадалэн флагез 1-тӥ сентябре вуиз Иже. Озьы шоркармы мытӥз FISU-лэн куншетэзлэсь эстафетазэ. Кылем арняе гинэ флаг тӧлаз на Китайысь Шеньжень городын. 23-тӥ августэ сое Россиысь делегацилы сётӥзы. Озьы вуиз со Казане - татын 2013-тӥ арын радъяськоз студентъёслэн бадӟым ӵошатсконзы. Иж бере флагез пумиталозы Россиысь эшшо 16 городын.- Та эстафетаез радъямы со понна: мукет городъёс но мед шӧдозы Универсиадалэсь шокамзэ, - вераз «Казань-2013» Исполнительной дирекцилэн кивалтӥсез Владимир Леонов. - Ижевск милемлы матын иськемъёс ласянь но, ӵош ужаны тупась мылкыдъёсмыя но. Соин эстафета тӥ бордысен радъяське.Казаньын Универсиадаез радъясьёс сюрес вылэ потӥзы машинаен но, поездэн но. Со понна юри кылдытэмын вал автоколонна - татчы пыризы «КамАЗ-мастер» командалэн машинаосыз. Озьы ик Казаньысь чугун сюрес вокзалысь вырӟиз нимысьтыз поезд. Татын пассажиръёс чотын - Универсиадаез радъясьёс но бигер шаерысь творчествоя коллективъёс.Нялтас вераса, берлоез Универсиада ортчиз ог 40 ар талэсь азьло - 1973-тӥ арын Москваын. Соин вуоно ужрад - со Казаньлэн гинэ шумпотонэз ӧвӧл, быдэс Россилэн. Та муген быдэс нунал ӵоже Ижын радъяськизы пӧртэм кенешонъёс, адӟытонъёс, вожвылъяськонъёс. «Казань-2013» дирекциен огкыл гожтӥзы Удмуртиысь 6 вузъёслэн ректоръёссы. Уго кык ар ортчыса, соослэн студентъёссы пыриськозы спорт шудонъёсы, Россиысь командалы вормонъёс ваёзы.Удмуртиысь егитъёсын ужанъя министр Владимир Соловьёв но мылкыдзэ вераз: шаерысьтымы нылъёс но пиос та ӵошатсконъёслэсь палэнэ уз кыле. Удмуртиысь но Татариысь егитъёсын ужанъя ведомствоос котьку но ог-огзылэсь адӟем карыса, дышетскыса уло.Универсиада огазеялоз  дуннеысь 13 сюрс 500 мында спортсменъёсты. Солэсь трос мурт пыриськоз ужрадэз ортчытонэ. Волонтёръёс гинэ 20 сюрс пала луозы. Сӥзьыл Универсиадаез радъясьёс кутскозы ни утчаны мылкыд карисьёсты.Елена Скворцова.  